**Рухани қуат берген - онкүндік**

Ұстаз – ұлағатты есім. Шәкірттеріне білім беріп, бойына адамгершілік қасиеттерді жинақтауына көмектесіп, өмірден өзінің орнын табуына бағыт-бағдар беретін де - ұстаз.

Исаковка орта мектебінде де өз мамандарының кәсіби шеберлері, біздің сүйікті ұстаздарымыз қызмет атқарады. Мәселен, жақында мектебімізде тіл мамандары Қазақстан Республикасы халықтарының Тілдері күніне орай «Мәңгілік ел – мәртебелі тіл» тақырыбында онкүндік өткізді.

Онкүндікті тіл мамандары, атап айтсақ, ағылшын тілі пәнінің мұғалімі – Аманжолова Лязат Аргимбековна, қазақ тілі мен әдебиеті пәнінің мұғалімдері - Рамазанова Асия Есимовна және Ерлан Алмажан, орыс тілі пәнінің мұғалімі – Елизавета Петровна сияқты мұғалімдеріміз жан-жақты тыңғылықты дайындала отырып, өте қызықты да әсерлі өткізді.

Апталық барысында көптеген іс-шаралар ұйымдастырылды. Атап айтсақ, 5-11 – сыныптар аралығында тақырыптық қабырға газеті, «Мәңгілік еліміздің – мәңгілік тілі» шығармалар байқауы, «Бабамның тілі ұрпағына аманат» тақырыбында мәнерлеп оқу сайысы өтті. Бұл байқауларға мектебіміздің барлық оқушылары белсенді қатысты, байқаулардың нәтижесі бойынша біз алдыңғы орындардан көріндік.

Сондай-ақ, онкүндік барысында бүгінгі күннің басты мәселесі «Латын әліпбиіне көшудің маңызы» тақырыбында жоғары сынып оқушылары арасында дөңгелек үстел ұйымдастырылды. Біз латын әліпбиіне көшудің маңызын дөңгелек үстел барысында түсіне отырып, өз көзқарасымызды білдіріп, тақырып төңірегінде ой бөлістік.

Онкүндік аясында тек бүгінгі күннің өзекті мәселелері ғана емес, халқымыздың салт-дәстүрі, өнері назардан тыс қалған жоқ. Караоке арқылы қазақ халқының көне әндерін шырқай отырып, рухани қуат алдық десек те болады.

Онкүндік барысында заманауи жаңа технологияларды пайдалана отырып өткізген сыныптан тыс сабақтардың да біз үшін пайдасы мол болды. Мысалы, біздің қатысуымызбен қазақ тілінен Алмажан Ерланқызының ұйымдастыруымен «Білгіштер бекеті» танымдық сайысы өтсе, Рамазанова Асия Есимовнаның «Тілі басқа, тірегі бір, Жүзі басқа жүрегі бір» атты сайыс түрінде ойын сабағы, ағылшын тілінен Аманжолова Лязат Аргимбековнаның ұйымдастыруымен «Funny English» сайысы өтті. Аталған сыныптан тыс сабақтар барысында біз өтілген мәліметтерді есімізге түсіріп, қосымша мәліметтермен таныстық, өзімізге қажет ақпараттар алдық, білімімізді толықтыра түстік. Тіпті сайыс барысында өнерімізді де ортаға салдық.

Сол себепті де, Қазақстан Республикасы халықтарының Тілдері күніне орай «Мәңгілік ел – мәртебелі тіл» тақырыбында өткен онкүндік біз үшін өте пайдалы болды. Алдағы уақытта да бұл іс-шаралар жалғасын тауып, біліміміздің шыңдала беруіне үлесін қоса берсін! Бізді білім нәрімен сусындатып, рухани дамуымызға үлесін қосып жатқан ұстаздарымызға мың алғыс!

**Исаковка орта мектебінің**

**9 «А» сынып оқушылары:**

**Жақанқызы Мөлдір мен**

**Неғметжан Зұлқия**